陳玉娥 (香港)

陳玉娥，激進建制派人士，祖籍廣東省潮州，2016同埋2018年兩度參選立法會選舉新界東選區都輸咗。

政治取態 
陳玉娥曾經擔任愛中港青年文化社團聯會創會副主席。佢喺2016年嗰陣支持香港特別行政區行政長官梁振英連任，曾經喺一場立法會電視論壇，話「CY就係太完美」力撐梁振英，俾香港01稱為「超級『梁粉』」。

選舉參與

2016年立法會選舉 

2016年，陳玉娥出選立法會選舉新界東地方選區，並無申報任何政治聯繫。佢最後攞到486票，喺22張名單入面排第21名。

2018年3月立法會補選 

2018年，佢出選2018年香港立法會補選新界東地方選區，報稱獨立，攞到1504票，喺同區6名候選人當中得票最低。

2021年立法會選舉 
由2021年香港立法會選舉開始，由於北京當局同埋特區政府未經港人同意，落實所謂嘅愛國者治港同完善選舉制度，單方面改咗提名制度，地區直選候選人除咗同過往一樣要有選民提名之外，重要喺五個選委會界別各得到至少兩人提名，令參選難度增加。有意出選新界北選區嘅陳玉娥哭訴話，界別入面好多人佢都唔識，亦唔知點聯絡佢哋，形容選委提名係大石頭。佢最終都入唔到閘。

碎料 
 2016年立法會選舉完結之後，陳玉娥去點票中心睇點票，之後喺台上邀請對手、公民黨楊岳橋合照。正當陳玉娥打算離開嗰陣，兩人一個向左走，一個向右走，擦身而過嘅一刻被楊岳橋競選團隊影到。由於角度問題，相入面兩個人睇落去好似面貼面，狀甚親密。相片被楊岳橋嘅助理分享，隨即引起網上討論。呢單趣聞去到之後都繼續被各方提及，例如喺2018年3月補選，陳玉娥一邊攻擊民主派支持嘅范國威，但另一方面面對記者重提趣事嘅時候，佢就讚公民黨黨魁楊岳橋表裏如一，又講笑話希望佢幫自己拉票。
 喺2020年11月，周星馳同于文鳳之間就投資佣金嘅訴訟被廣泛報道，而喺聆訊小休期間，包括陳玉娥在內嘅多名周星馳影迷，在場同周星馳攀談同埋一睹風采，陳玉娥公開問周星馳記唔記得佢，周星馳就講笑話化咗灰都認得佢。

香港建制派人士
陳氏